इस वर्ष टेनिस के 'किंग' रहे जोकोविक  
सर्बियाई टेनिस खिलाड़ी नोवाक जोकोविक के लिए वर्ष 2011 अविस्मरणीय रहा। जोकोविक ने हर लिहाज से इस वर्ष खुद को टेनिस का 'किंग' साबित किया।
विश्व के सर्वोच्च वरीयता प्राप्त सर्बियाई टेनिस खिलाड़ी नोवाक जोकोविक के लिए वर्ष 2011 अविस्मरणीय रहा। जोकोविक ने हर लिहाज से इस वर्ष खुद को टेनिस का 'किंग' साबित किया।  जोकोविक ने मौजूदा वर्ष में चार में से तीन ग्रैंड स्लैम खिताब अपने नाम किए। इसके अलावा उन्होंने पांच मास्टर्स खिताब जीते और विश्व के सर्वोच्च खिलाड़ी बनने का गौरव हासिल किया।  मौजूदा वर्ष जोकोविक के लिए बेहतरीन रहा। इस दौरान उनका जीत-हार का रिकॉर्ड 70-6 रहा। इस वर्ष उन्होंने कुल 12.6 मीलियन डॉलर की कमाई की। इतना सबकुछ हासिल करने के बाद जोकोविक को मौजूदा टेनिस का 'किंग' कहा जाए तो इसमें अतिश्योक्ति नहीं होगी।  वर्ष की शुरुआत में जोकोविक ने वर्ष के पहले ग्रैंड स्लैम आस्ट्रेलियन ओपन जीतने के बाद सत्र के चारों मास्टर्स खिताब अपने नाम किए जिनमें इंडियन वेल्स और मेड्रिड ओपन टूर्नामेंट शामिल हैं। इन सभी खिताबी मुकाबलों में जोकोविक ने विश्व के दूसरे नम्बर के खिलाड़ी राफेल नडाल को मात दी।  मौजूदा वर्ष में फ्रेंच ओपन ग्रैंड स्लैम के सेमीफाइनल में जोकोविक को 16 बार के ग्रैंड स्लैम विजेता रोजर फेडरर के हाथों हार झेलनी पड़ी। बावजूद इसके जोकोविक के आत्मविश्वास में कोई कमी नहीं आई और उन्होंने फिर से जीत की राह पकड़ ली।  जोकोविक ने विम्बलडन में नडाल को हराकर मौजूदा सत्र में दूसरा ग्रैंड स्लैम खिताब हासिल किया। इसके बाद उन्होंने ऑल इंग्लैंड क्लब का खिताब जीतकर आठ वर्ष से चले आ रहे फेडरर और नडाल की बादशाहत को खत्म किया।  वर्ष के अंतिम ग्रैंड स्लैम अमेरिकी ओपन के फाइनल में जोकोविक ने नडाल को हराकर मौजूदा सत्र में तीसरा ग्रैंड स्लैम खिताब अपने नाम किया।  जोकोविक पिछले चार वर्ष से टेनिस सत्र का समापन रैंकिंग में तीसरे स्थान पर रहकर कर रहे थे।  समाचार एजेंसी सिन्हुआ ने जोकोविक के हवाले से लिखा है, "टेनिस के मानस पटल पर पिछले पांच वर्ष से दो खिलाड़ियों का राज रहा। दोनों खिलाड़ियों ने इस दौरान कई बड़े टूर्नामेंट जीते। कभी-कभी मुझे इससे निराशा होती थी।"